WVF vertraag TERS-betalings om ouditbevindings toe te pas - Solidariteit WêreldSolidariteit Wêreld
Tuis › Nuuskantoor › WVF vertraag TERS-betalings om ouditbevindings toe te pas
WVF vertraag TERS-betalings om ouditbevindings toe te pas
Volgens 'n verklaring wat deur die departement van arbeid en indiensneming uitgereik is, word betalings vir nuwe en uitstaande aansoeke vir die Covid-19-TERS-verligtingsvoordele gestaak terwyl die departement en die Werkloosheidversekeringsfonds (WVF) die kontroles verbeter wat deur die ouditeur-generaal (OG) van Suid-Afrika aangedui is.
Volgens die verklaring sal die tydelike staking die WVF in staat stel om nie slegs die leemtes wat deur die OG geïdentifiseer is te hanteer nie, maar ook om die geleentheid te gebruik om te verseker dat sommige van die verbeterings wat deur die bestuur geïdentifiseer is, aangebring word.
"Alhoewel die OG vir ons 'n aantal tekortkominge in die betaling van die Covid-19-TERS-voordele aangedui het, moet ek byvoeg dat baie van hierdie tekortkominge reeds deur die bestuur opgemerk is. Sommige is al reggestel in die Junie-betalings, maar ons sal voortgaan om die stelsels te verbeter sodat dit in die behoeftes van ons begunstigdes voorsien en die betalings effektief en doeltreffend laat verloop," het Marsha Bronkhorst, die waarnemende kommissaris van die WVF, gesê.
Bronkhorst het bygevoeg dat die WVF 'n aantal stappe gedoen het om die stelseluitdagings rakende die betalings die hoof te bied.
Volgens Bronkhorst was die eerste stap om 'n memorandum van verstandhouding met 'n aantal regeringsinstellings aan te gaan om seker te maak dat die WVF toegang tot hulle bygewerkte databasisse kry. Sy sê dit sluit in instellings soos die Suid-Afrikaanse Agentskap vir Maatskaplike Sekerheid, die Nasionale Finansiële Hulpskema vir Studente en die Departement van Binnelandse Sake.
Hierdie departemente en instansies is tans besig met die verifiëring van die WVF-databasis om te verseker dat betalings die regte persone bereik.
Bronkhorst het verduidelik dat die tweede stap was om die WVF se stelsel by te werk om seker te maak dat bankverifikasie vinniger plaasvind, en dit sluit verifikasie vir skole, nieregeringsorganisasies ens. in. Sy sê dat die WVF ook tans hard daaraan werk om sy aansoekportaal te verbeter en te verseker dat die selfdiensportaal wat sowel werkgewers as werknemers bedien, die gebruiksproses so maklik as moontlik maak.
"Tot op hede het die WVF net meer as 1 104 000 aansoeke ontvang vir die betaling van die Covid-19-TERS-voordeel, en het ons 825 840 hiervan betaal. Daar is reeds bykans R42 miljard aan 9 501 865 mense van regoor die land uitbetaal."
In verband met die vordering van die ondersoek na ongerymdhede met betalings van die Covid-19-TERS-voordeel noem Bronkhorst dat die WVF al 'n paar sake na die SAPD verwys het wat tans ondersoek word, en daar is reeds 35 uit 'n totaal van 146 mense vervolg.
Volgens Bronkhorst dien dit as 'n waarskuwing aan diegene wat van voornemens is om die stelsel te misbruik. Dit sal voortaan moeiliker wees, en al sou mense daarin slaag, sal hulle met die lang arm van die gereg te doen kry.
Bronkhorst het afgesluit deur te noem dat sy opgewonde is om die stelsel gereed te kry ten einde werknemers te help om so gou as moontlik finansiële verligting te kry